## La Conselleria d’Innovació finança sis projectes municipals per a previndre catàstrofes naturals a través de nous sistemes de monitoratge i alerta

*** Marián Cano advoca per reforçar les ferramentes a la disposició dels municipis per a detectar riscos de manera primerenca i anticipar la resposta
* Els projectes subvencionats milloraran el monitoratge i l’alerta a Losa del Obispo, l’Eliana, Casas Bajas, Venta del Moro, Vilamarxant i Bolbaite**

**Alicante.**

La Conselleria d’Innovació, Indústria, Comerç i Turisme, que dirigix Marián Cano, finança sis projectes d’innovació d’àmbit municipal per a previndre desastres naturals com ara inundacions o incendis forestals a través de sistemes avançats de monitoratge i alerta a la població.

En total, la Generalitat destinarà al voltant de 440.000 euros a donar suport a estes iniciatives, enquadrades en el programa Territoris Innovadors, amb la finalitat d’optimitzar la gestió de les emergències i reduir, així, el seu impacte sobre les infraestructures públiques, el medi natural, l’activitat econòmica i, especialment, la ciutadania.

Per a la consellera Cano, la innovació aplicada a la prevenció de catàstrofes “ens oferix l’oportunitat de reforçar les ferramentes a la disposició de les administracions locals per a detectar riscos potencials de manera primerenca i anticipar l’assignació de recursos públics”.

La prioritat del Consell, ha afirmat, és reforçar els sistemes de vigilància i alerta mitjançant la incorporació de tecnologia d’avantguarda amb la finalitat d’optimitzar la resposta davant d’escenaris d’emergència: “En esta estratègia compartida per garantir la seguretat de les persones i els béns materials, els ajuntaments se situen en primera línia. Per això, donarem suport al desenrotllament de noves ferramentes en l’àmbit municipal que perseguisquen este mateix objectiu”.

Els projectes que secunda Innovació aposten per l’ús combinat de diferents tecnologies per a optimitzar el procés de vigilància i alerta. Losa del Obispo, per exemple, provarà un sistema basat en sensors estratègics per a protegir punts crítics en municipis rurals sense vigilància permanent.

Este pilot integrarà detecció tèrmica, gravació automatitzada d’esdeveniments i connectivitat xifrada, i podrà ser operat per l’ajuntament o els cossos de seguretat externs, per a actuar com a mesura dissuasiva i font de prova en cas d’incidents com ara robatoris, actes vandàlics o emergències. La Generalitat contribuirà, en este cas, amb prop de 90.000 euros.

El projecte de l’Eliana, que rebrà 36.000 euros, també pretén monitorar les zones de la localitat que presenten més vulnerabilitat enfront d’inundacions mitjançant un sistema de videovigilància intel·ligent.

La detecció precoç d’esdeveniments climàtics extrems és el repte al qual pretén donar resposta l’Ajuntament de Casas Bajas, que obtindrà de la Generalitat un total de 75.000 euros per a desplegar una xarxa de sensors d’alarma davant de fenòmens meteorològics extraordinaris.

El focus de Venta del Moro se centra, en canvi, en els incendis forestals. El consistori d’esta localitat de l’interior de València, situada en el Parc Natural Hoces del Cabriel, planteja instal·lar un sistema de vigilància preventiva en reserves de la biosfera que facilite l’extinció de possibles conats de foc abans que s’estenguen. El suport econòmic d’Innovació ascendix, en este cas, a 150.000 euros.

Les iniciatives de Vilamarxant i Bolbaite, que també compten amb el suport del Consell, presenten punts en comú. El primer disposarà d’una ajuda pròxima als 44.000 euros per a desenrotllar un sistema de megafonia intel·ligent per a la comunicació pública en situacions d’emergència. El segon comptarà amb una quantia similar per a impulsar un sistema d’avisos similar, així com radars pedagògics que milloraran els avisos a la ciutadania i la seguretat viària en el municipi.

**Xarxa de sensors intel·ligents**

També amb finançament de la Conselleria d’Innovació, encara que mitjançant una subvenció nominativa, el Centre d’Innovació Territorial RuralTEC treballa en un projecte pilot per a pal·liar els efectes de la dana en l’interior de València.

Esta iniciativa se centra en la configuració d’una xarxa de sensors intel·ligents capaç de monitorar variables climàtiques i ambientals en temps real a fi de millorar la capacitat de prevenció i resposta davant de fenòmens meteorològics extrems.

Fecha: 18/10/2025